KIRJALLINEN KYSYMYS E-3906/00

esittäjä(t): Camilo Nogueira Román (Verts/ALE) komissiolle

(13. joulukuuta 2000)

Aihe: EU:n toimet Galiciassa, Saksassa ja Azorien saarilla todettujen BSE-tapausten johdosta

Galiciassa, kuten kaikkialla Euroopassa, ollaan näinä päivinä erittäin huolestuneita Saksassa ja Azorien saarilla todettujen BSE-tapausten ohella siitä, että myös Galiciassa on äskettäin löydetty yksi BSE:hen (spongiforminen enkefalopatia) sairastunut lehmä. Maatalouden harjoittajat ovat asiasta erittäin huolestuneita, ja heidän on yhdessä viranomaisten kanssa pyrittävä löytämään pikainen ratkaisu tähän vakavaan ongelmaan. Vaikka maanviljelijät vaativat terveydensuojelun, kulutuksen ja tuotannon kannalta tarpeellisten toimien toteuttamista, ei kuitenkaan ole oikein, että he joutuvat kärsimään näiden toimien seurauksista, varsinkin kun ajatellaan, että tämä tauti voi tarttua ihmisiin ja koko ongelma on aiheutunut siitä, etteivät jäsenvaltioiden ja Euroopan unionin viranomaiset ryhtyneet varotoimiin välittömästi epidemian puhjettua Yhdistyneessä kuningaskunnassa ja taudin levittyä Ranskaan.

Koska tämä on yhteisönlaajuinen ongelma ja edellyttää siten yleisiä ratkaisuja, jotka koskevat nimenomaan Galiciaa, missä todettiin Espanjan ensimmäinen BSE-tapaus, pyydän komissiota vastaamaan seuraaviin kysymyksiin.

- Mistä syystä unionin toimielimet eivät ryhtyneet jo vuosia sitten tarvittaviin toimiin spongiformisen enkefalopatian hävittämiseksi? Miksi ei esimerkiksi kielletty eläinperäisen rehun käyttöä karjan ruokinnassa? Monikansalliset suuryhtiöt tuottavat kolme miljoonaa tonnia vuodessa tällaista rehua, jonka käytön katsotaan olevan suurin syy taudin leviämiseen.

- Mitä Galiciaa koskevia toimia EU aikoo toteuttaa yhdessä Espanjan ja Galician viranomaisten kanssa tämän taudin pikaiseksi hävittämiseksi?

- Miten Galician maatalousyrittäjille aiotaan korvata näistä toimista aiheutuvat vahingot, varsinkin jos ne edellyttävät karjan hävittämistä? Saavatko he siinä tapauksessa sellaisen korvauksen kuin heidän pitäisi saada, eli hävitettävän karjan täyttä arvoa vastaavan korvauksen? Saavatko he asianmukaista taloudellista tukea niiden suurten menetyksen korvaamiseksi, jotka aiheutuvat väestön huolestuneisuudesta ja epäluottamuksesta johtuvasta kulutuksen vähenemisestä?

David Byrnen vastaus komission puolesta

(16. maaliskuuta 2001)

Nisäkäsperäisen proteiinin käyttö märehtijöiden rehuaineissa on itse asiassa ollut kiellettyä kaikissa jäsenvaltioissa sitten elokuun 1994. Kieltoa laajennettiin vastikään kattamaan väliaikaisesti myös kaiken prosessoidun eläinproteiinin käyttö kaikkien kotieläinten ruokinnassa.

Ruokintakiellon lisäksi yhteisö on ottanut käyttöön lukuisia toimenpiteitä, joilla pyritään estämään BSE:n aiheuttajan kierrätys ja pääsemään siitä lopulta kokonaan eroon. Näihin toimenpiteisiin kuuluvat nisäkäsperäisen jätteen kuumarenderointi, kaikkiin BSE-epäilyihin liittyvä ilmoitus- ja testausvelvollisuus, kaikkien yli 30 kuukautta vanhojen terveitten, sairaitten ja hätäteurastettujen nautojen pikatestaus tilalla kuolleitten eläinten lisäksi sekä erityisen riskiaineksen poistaminen ja tuhoaminen. Näiden valvontatoimien täytäntöönpano kuuluu Espanjan viranomaisille.

Jäsenvaltioitten BSE-toimenpiteitten nojalla teurastettujen eläinten korvaamisesta tuottajille on säädetty naudanliha-alan poikkeuksellisista markkinatukitoimenpiteistä Ranskassa päätöksen 97/18/EY mukaisesti 30. tammikuuta 1997 annetussa komission asetuksessa (EY) N:o 164/97(1), naudanliha-alan poikkeuksellisista markkinatukitoimenpiteistä Saksassa 19. helmikuuta 1997 annetussa komission asetuksessa (EY) N:o 299/97(2) sekä naudanliha-alan poikkeuksellisista markkinatukitoimenpiteistä Irlannissa päätöksen 97/312/EY soveltamiseksi 18. kesäkuuta 1997 annetussa komission asetuksessa (EY) N:o 1112/97(3). Kussakin tapauksessa komissio oli saanut virallisen pyynnön kyseiseltä jäsenvaltiolta, ja näin olisi toimittava myös Espanjan kohdalla. Edellä mainittujen korvausjärjestelmien mukaisesti tuottajille maksettiin korvauksia eläimen objektiivisen arvon perusteella. Koska naudanlihan kulutuksen vähentyminen on aiheuttanut markkinoille paineita, komissio päätti vastikään joukosta tukitoimia, joilla pyritään auttamaan yhteisön markkinoita toipumaan nykyisestä kriisistä. Toimenpiteet ovat parlamentin ja neuvoston harkittavina. Ehdottamaan tullaan myös sellaisia lisätoimenpiteitä, jotka kuuluvat komission pyörittämien tavanomaisten markkinoittenhallinnointimekanismien piiriin.

(1) EYVL L 29, 31.1.1997.

(2) EYVL L 50, 20.2.1997.

(3) EYVL L 162, 19.6.1997.